A touz ceulx qui verront ces présentes lettres, Jehan Regnier, l’ainsné, et Geuffroy Trouvé, gardes du scel du roy nostre sire en la prévosté d’Aucerre, salut. Saichent tuit que en la présence Jehan Garchi, tabellion commun juré en la court de ladite prévosté pour ce establiz en propre personne Jehan de Beaulieu, bourgeois d’Aucerre, recognut en droit pardevant ledit juré, soy avoir heu et receu des habitans de la ville de Chitry, par la main Perrin Forestier dudit lieu, la somme de dix florins d’or francs, du coing du roy nostre sire, de bon or et de bon pois, pour certaine composicion faicte aux diz habitans à cause de certaine et grosse somme d’argent que révérent père en Dieu monseigneur l’abbé de Saint-Germain d’Aucerre et ledit Beaulieu avoient gajée pour certain partie du pais d’Aucerre à ung escuier de Bretaigne appellé Jehan de Balesme, afin que ledit escuier et une grande quantité de genz d’armes qui estoient avecques lui loigez en ceste présente année ou pais d’Aucerrois se départissent dudit pais; de laquelle somme de florins dessusdicte ledit Jehan de Beaulieu se tint pour contant et lesdiz habitans et promist à acquitter et garentir envers ledit monseigneur l’abbé et touz autres, et promist ledit Jehan de Beaulieu par sa foy sur ce donnée corporellement en la main dudit juré et sous l’obligacion de touz ses biens meubles et non meubles, tenir garder et acomplir la quittance et convenances dessus dictes.... En tesmoing de ce, nous à la relacion dudit juré avons scellé ces lettres dudit scel donné le mercredi benoist, l’an de grâce mil trois cens sexante et quinze. Signé Garchi; ita est, avec paraphe, et scellé.